La tradicional “Nit d’Albaes” de Paterna protagonista en el seu primer cap de setmana faller
12/03/2018

# La tradicional “Nit d’Albaes” de Paterna protagonista en el seu primer cap de setmana faller

[![Nit D'Albaes](/images/noticias/2018/03/nit-albaes-gr.jpg)](/images/noticias/2018/03/nit-albaes-gr.jpg)

12.03.2018

Durant el cap de setmana, la Junta Local Fallera ha celebrat també el Concurs de Paelles i la Despertà que va omplir de soroll i pólvora els principals carrers del centre del municipi

Aquest cap de setmana Paterna ha celebrat la seua tradicional “Nit d’Albaes”, una cita imprescindible per al món faller, que al són del tabalet i la dolçaina ha portat a la Junta Local Fallera de visita per les 17 comissions falleres del municipi.

La Fallera Major de Paterna, Mónica García Guillén i la Fallera Major Infantil, Paula Banacloy Aparicio, acompanyades pel President de la Junta Local Fallera, Goyo Buendía i l'Alcalde de Paterna, Juan Antonio Sagredo juntament amb la regidora de Tradicions, Cultura i Foc, Paqui Periche, van visitar els diferents casals fallers de Paterna per a homenatjar i enaltir la figura de les falleres majors de cada comissió.

A les 20:30 h del divendres, la comitiva fallera va partir des de l'Ajuntament per a visitar les falles del centre urbà, , Vicente Lerma-El Clot, El Molí, San Roque, Cristo de la Fe, Gran Teatro, Grupos de la Merced, Dos de Mayo, Jacinto Benavente- Alborxí i Colom d’Or.

El dissabte, el festeig es va traslladar a les falles de l'exterior on van visitar els casals de Mariano Benlliure, Campamento, Enric Valor, L’Amistat, Vicente Mortes, Terramelar, Plaza de Benicarló i La Canyada, acompanyats per la música tradicional valenciana interpretada amb la dolçaina i el tabalet.

A més durant el cap de setmana, també es va celebrar les paelles organitzades per la Junta Local Fallera. Des de les 12 del matí centenars de paterners i paterneres es van donar cita en el Parc Central per a gaudir d'activitats infantils i degustar l'arròs que van elaborar les diferents comissions.

Finalment, el diumenge a les 8 h, la Despertà organitzada per la JLF, va omplir de soroll i pólvora els principals carrers del centre del municipi posant el fermall d'or a les activitats falleres del cap de setmana.